SOLIA
Jukka Parviainen, apuvälineneuvoja, Suomen Vammaisurheilu ja -liikunta VAU ry, jukka.parviainen@vammaisurheilu.fi
Liiku terveemmäksi esteettä -seminaari Vaasa 30.9.2015
Soveltavan liikunnan apuvälinetoiminta SOLIA opastaa ja neuvoo, tarjoaa kokeilu- ja vuokraustoimintaa sekä auttaa oman välineen hankinnassa jakamalla tietoa ja antamalla asiantuntijalausuntoja. SOLIA on mukana myös eri tahojen yhteistyötapahtumissa ja osallistuu liikunnan ja urheilun apuvälineiden kehitystyöhön. Liikunnan ja urheilun apuvälineitä vuokrataan kaikille ilman vamma-, diagnoosi- tai järjestörajoja. Välineet sopivat pääsääntöisesti itsenäisesti liikkuville. Toimintaa rahoittaa Raha-automaattiyhdistys ja hallinnoi Suomen Vammaisurheilu ja -liikunta VAU ry.
SOLIA:n toimintayksiköt ovat Validia-kuntoutus Helsingissä, Maskun Neurologinen Kuntoutuskeskus Maskussa, Lapin Urheiluopisto Rovaniemellä ja Suomen Aivotutkimus- ja kuntoutuskeskus Neuron Kuopiossa. Välinekokeilu- ja vuokraustoiminta on osa näiden organisaatioiden toimintaa ja SOLIA:n asioita hoitavat koulutetut vastuuhenkilöt yhtenä päivänä viikossa.
SOLIA:n liikuntavälineet on jaettu viiteen kategoriaan joita ovat pyörät, pyörätuolit, talviliikuntavälineet, kesävälineet sekä pelit ja pelivälineet.
VÄLINEET.FI -VERKKOPALVELU
Välineet.fi on toimintavälineitä sekä vammaisurheilun ja -liikunnan apuvälineitä vuokraavien tahojen yhteinen verkkopalvelu. Verkkopalvelun tarkoituksena on helpottaa asiakasta löytämään sopiva, juuri hänen tarvitsemansa apu- tai toimintaväline. Mukana verkkopalvelussa ovat Soveltavan liikunnan apuvälinetoiminta SOLIA, Malike, liikuntakeskus Pajulahti, SAMK sekä Jyväskylän, Kuopio ja Turun kaupungit. Lisäksi sivuilta löytyvät kaikki laskettelun apuvälineitä vuokraavat laskettelukeskukset sekä keilahallit, joilla on erilaisia keilailun apuvälineitä. Tavoitteena on saada välineet-fi -sivujen alle kaikkien toimintavälineitä ja/tai vammaisurheilun ja -liikunnan apuvälineitä Suomessa vuokraavien palveluntarjoajien yhteystiedot ja kotisivulinkit.